Ամեն ինչ փոխվեց Սերժ Սարգսյանի՝ Մոսկվա կատարած վերջին այցից հետո: Որեւէ պաշտոնական կամ կուլիսային ինֆորմացիա չեղավ, թե կոնկրետ ինչ պայմանավորվածություն է ձեռք բերվել Սարգսյան-Պուտին հանդիպման ժամանակ: Սակայն դրանից հետո պարզ դարձավ, որ ղարաբաղյան բանակցությունները վերսկսելու ուղղությամբ որոշակի տեղաշարժեր կլինեն: Ենթադրվում է, որ Վլադիմիր Պուտինը պարտավորվել է Վիեննայի եւ Սանկտ Պետերբուրգի պայմանավորվածությունները ի վերջո կյանքի կոչելու ուղղությամբ կոնկրետ քայլեր ձեռնարկել կամ օգնել, որպեսզի իր լավ բարեկամ Իլհամ Ալիեւը չխոչընդոտի այդ պայմանավորվածությունների կատարմանը: Հիշեցնենք՝ խոսքը ԵԱՀԿ գործող նախագահի անձնական ներկայացուցիչ Անջեյ Կասպրչիկի գրասենյակի դիտորդների թվի ավելացման եւ հայ-ադրբեջանական շփման գծում հրադադարի խախտման դեպքերի հետաքննության մեխանիզմների տեղադրման մասին է: